b'\n_START_ARTICLE_\nMirko Jurak\n_START_SECTION_\n\xc5\xbdivljenje in delo\n_START_PARAGRAPH_\nLeta 1960 je na Filozofski fakulteti Univerze v Ljubljani diplomiral iz angle\xc5\xa1kega in ruskega jezika s knji\xc5\xbeevnostma in absolviral iz nemcistike. 1963 se je odpravil v Anglijo na University of Sussex na podiplomski \xc5\xa1tudij pod mentorstvom angle\xc5\xa1kega literarnega zgodovinarja profesorja Davida Daichesa. Poleti 1966 je bil v Salzburgu na izpopolnjevanju iz ameri\xc5\xa1ke knji\xc5\xbeevnosti. Leta 1967 je na ljubljanski Filozofski fakulteti doktoriral s temo Angle\xc5\xa1ka poeti\xc4\x8dno-politi\xc4\x8dna drama v letih 1930\xe2\x80\x931940 (COBISS). V \xc5\xa1tudijskem letu 1970/71 je bil gostujo\xc4\x8di profesor na Drake University v Iowi, ZDA, kjer je predaval angle\xc5\xa1ko knji\xc5\xbeevnost. Sklope predavanj je imel tudi na univerzah v Trstu, Celovcu in Mariboru. Posami\xc4\x8dna vabljena predavanja je imel na raznih univerzah po Evropi in po svetu (Beograd, Zagreb, Sarajevo, Gradec, Innsbruck, Regensburg, T\xc3\xbcbingen, Benetke, Minneapolis, Denver, Honolulu, \xc5\xa0anghaj, Canberra, London)._NEWLINE_Z referati je sodeloval na konferencah Evropskega zdru\xc5\xbeenja za ameri\xc5\xa1ke \xc5\xa1tudije (EAAS) v Parizu, Rimu, Budimpe\xc5\xa1ti, Berlinu itd. Bil je soustanovitelj in podpredsednik Evropske zveze za avstralske \xc5\xa1tudije (EASA) - z referati je sodeloval na konferencah v Bernu, Londonu, Kopenhagnu, Barceloni, Dublinu, kjer je predstavljal knji\xc5\xbeevna dela slovenskih izseljencev v Avstraliji. Organiziral je dva mednarodna simpozija na Bledu: leta 1982 o avstralski knji\xc5\xbeevnosti in leta 1988 o medkulturnih \xc5\xa1tudijah v ZDA, Kanadi in Evropi._NEWLINE_Bil je redni profesor za angle\xc5\xa1ko in ameri\xc5\xa1ko knji\xc5\xbeevnost na Oddelku za anglistiko in amerikanistiko Filozofske fakultete v Ljubljani, kjer je uvedel predavanja iz dramatike W. Shakespeara ter iz avstralske in kanadske knji\xc5\xbeevnosti. Med letoma 1979 in 1981 je bil prodekan, med letoma 1981 in 1983 pa dekan Filozofske fakultete, med 1984 in 1988 predstojnik Oddelka za germanske jezike in knji\xc5\xbeevnost in med 1991 in 1993 prorektor Univerze v Ljubljani._NEWLINE_Bil je predsednik Slovenske izseljenske matice (1990\xe2\x80\x931995) in podpredsednik Odbora za Slovence v zamejstvu in v tujini pri vladi Republike Slovenije. Bil je tudi ve\xc4\x8dletni \xc4\x8dlan gledali\xc5\xa1kih svetov Ljubljanska Drama in MGL. Bil je predsednik Dru\xc5\xa1tva za tuje jezike in knji\xc5\xbeevnost Slovenije in urednik dru\xc5\xa1tvenega glasila. Kot \xc4\x8dlan uredni\xc5\xa1kih odborov je sodeloval pri revijah Rodna gruda, Slovenija in Dve domovini. Od leta 2000 je bil glavni in odgovorni urednik revije Acta neophilologica, ki jo izdaja Oddelek za anglistiko in amerikanistiko v sodelovanju z Oddelkom za germanistiko z nederlandistiko in skandinavistiko. Upokojil se je leta 2005._NEWLINE_Leta 1960 je prejel Pre\xc5\xa1ernovo nagrado za \xc5\xa1tudente in leta 1977 nagrado Sklada Borisa Kidri\xc4\x8da. Prejel je veliko priznanje FF (1989), veliko priznanje Univerze v Ljubljani (1990) in leta 1999 priznanje avstralske vlade._NEWLINE_Glavna tematska podro\xc4\x8dja njegovega znanstvenega in pedago\xc5\xa1kega dela so: elizabetinska dramatika, angle\xc5\xa1ka in ameri\xc5\xa1ka dramatika 20. stoletja ter slovenska izseljenska knji\xc5\xbeevnost z angle\xc5\xa1ko govore\xc4\x8dih podro\xc4\x8dij. Bil je mentor \xc5\xa1tevilnim \xc5\xa1tudentom pri njihovih diplomskih nalogah, magistrskih delih in doktorskih disertacijah na univerzah v Ljubljani in Mariboru._NEWLINE_Kot \xc5\xa1tudent je objavil ve\xc4\x8d knji\xc5\xbenih ocen, njegova celotna bibliografija pa \xc5\xa1teje ve\xc4\x8d kot 300 enot. Med njegovimi najpomembnej\xc5\xa1imi deli so monografija Dileme paraboli\xc4\x8dne umetnosti (1975) (COBISS), razprava o vlogi in pomenu virov za Shakespearovo dramatiko ter uvodne \xc5\xa1tudije k devetim novim izdajam Shakespearovih dram v prevodu Milana Jesiha, prvi prikaz slovenske izseljenske knji\xc5\xbeevnosti v Kanadi in spremne besede k slovenskim prevodom del angle\xc5\xa1kih in ameri\xc5\xa1kih piscev, ki so bile objavljene v zbirkah Sto romanov, Nobelovci, Angle\xc5\xa1ki roman itn. Njegove razprave so iz\xc5\xa1le tudi v vrsti evropskih in ameri\xc5\xa1kih znanstvenih revij in v zbornikih.'